“Meeste werknemers” terug by MedupiEen van die werknemers het dié foto aan die vakbond Solidariteit gestuur Eskom het gesê meeste van sy personeellede het Donderdag by die Medupi-aanleg vir werk opgedaag. “Ondanks die feit dat dit ŉ betaalnaweek is, waar Eskom ŉ ooreenkoms met werkers het om verlof te neem en persoonlike sake af te handel, het meeste van die personeel vir werk opgedaag ná gister [Woensdag] se betogings,” het Hilary Joffe, woordvoerder van Eskom, gesê. ŉ Groep van tussen 500 en 1 000 werknemers het Woensdag by die kragaanleg, wat nog gebou word, betoog. Eskom sê die betoging het gewelddadig geword toe van die werkers klippe begin gooi en twee voertuie beskadig het. Niemand is tydens die betogings beseer nie. Klik hier om meer te lees. Die protes hou verband met ontevredenheid met een van die toelaes wat werknemers ontvang. Daar is tans onderhandelinge oor dié kwessie. Joffe sê lede van die parlement se portefeuljekomitee vir energiesake is steeds besig met sy ondersoek oor die aanleg ná Woensdag se ontwrigting. Die Medupi-kragaanleg word naby Lephalale in Limpopo gebou. Eskom het twee weke gelede in ŉ verklaring gesê die aanleg sal eers in die tweede helfte van 2014 krag kan voorsien aan die nasionale netwerk weens konstruksieprobleme. Die vorige sperdatum was Desember 2013. Malusi Gigaba, minister van openbare ondernemings, het vroeër vanjaar gesê die Desember-sperdatum sal nie verander nie. Lees ook: Protesaksie by Medupi Numsa versoek Medupi-ondersoek Medupi-vertraging dalk weens sabotasie Medupi nie gereed teen Desember 2013 Werker by Medupi vas oor plofstof Medupi-werkers staak weer Betogers staak by kragstasie